Tranter kiosc e baselgia
Il moviment da musica populara contemporana rumantscha

Da Benni Vigne (1951), Turitg/Salouf, chantautur (sporadic) e recensent da rock (permanent), fa in per patratgs davart:

Avant quatter onns avev'jau scrit en il “Tages Anzeiger” in commentari polemic davart il moviment da la musica populara contemporana rumantscha. Il commentari culminava en ina prognosa negativa:
Wie sehr die neue Bewegung rätoromanischer Populärmusik in der Region selbst auf Gefallen stossen mag, eine Identifikation - analog der Chormusik für die Älteren - wird sie wohl nie einnehmen können.

Dus onns pli tard, a chaschun dal quart Festival da Muster, tunavi lur in pau auter. En la medema gasetta, or da la medema plima:
Bei aller Tendenz zur musikalischen Nabelschau seiner Hauptakteure ... man muss dem Disentiser Festival mindestens eines zugute halten: Es vermochte eine beispiellose jungmusikalische Bewegung in der Region auszulösen, eine Bewegung, die natürlich auch getragen wird von einem erstarkten sprachlichen Bewusstsein. Dieser Aufbruch hat seinen Höhepunkt noch nicht erreicht. . .

Ina vieuta da 180 grads pia. Las duas sentenzias sa cuntradian però main che quai ch'i para. Che Tina Turner vegnia remplazzada tras Marie-Louise Werth, ils “U2”tras ils “Ba-Rock”, quai resta vinavant in “wunschtraum”, in'illusiun.
Da l'autra vart na datti strusch in'autra regiun linguistica svizra che posseda ina scena musicala giuvna cumparegliabla a la rumantscha, betg tant en sia moderna u sia cumpatibilitad cun standards internaziunals, però en ses grad d’emancipaziun da la egemonia Angloamericana. La giuventetgna rumantscha ha in „sprachrohr”, ha portavuschs valaivels ch'expriman giavischs, daletgs, dolurs e temas en in linguatg che tuts chapeschan. E quai fa plaschair.
La musica giuvna contemporana gida pia era a la Rumantschia a cuntanscher in “status normal”, la finamira generala da noss linguatg, dad esser preschent en tuttas domenas. Ina vaira emancipaziun vicendaivla.
En quel senn aveva er in redactur ditg l'enviern passà, a chaschun d'ina discussiun cuntradictorica al radio, “Il rumantsch sto era avair ina musica sco quella dals Furbaz”, defendend la famusa gruppa da Mustér cunter la critica.

Però gist en il cas dals Furbaz sa manifesteschan ils cunfins da l’emancipaziun. Nagut encunter ils chants dals Furbaz. Bels chants, schizunt. Ma jau astg metter segns da dumonda davos la moda sco lur musica vegn preschentada. Lur album, per exempel, è in product da la Bassa, in product tudestg che preschenta ina “Rätoromanische Gesangsgruppe” sco ina attracziun exotica. Pia keine Spur von “normalitad” rumantscha, mabain pura cultura d'exposiziun, la Rumantschia sco in parc naziunal. Quai avain nus gì onns or, e gist da quella sort d'export n'ha noss linguatg betg pli basegnà.

Tar quai ha il producent (tudestg) garnì las chanzuns, en sasez genuinas, cun arranschaments pseudo-moderns, en effect: antiquads, ed ha agiuntà sin la platta melodias popularas en versiuns pli tost dubiusas. Proceduras, che fan vegnir endament Matterhorns da plastic. Cultura da kiosc.
Pertge betg? Il rumantsch duess entrar er en la domena da la cultura bunmartgada. Però na plascha betg a mai che l’export rumantsch principal da quels dis vegn natiers en vestgadira charina, graziusa, kitschiga. Jau tem che lur musica confermia inconscientamain ils clischés ch'ils esters imponan als rumantschs – e che blers da quels surpiglian deplorablamain: che lur linguatg funcziuneschia mo en famiglia, uigl e baselgia e ch'el haja, ultra da quai, mo la valur d'ina curiusitad.
Ils Furbaz sco souvenirs? U schizunt sco “soundtrack” dal cunter moviment, dal nov reacziunaris sem rumantsch? Quai fiss donn.
L'ironia vul dentant che l’autra vart da la paletta musicala na fa betg meglra parita. Ils chantauturs engaschads, las gruppas da rock rebellas na mussan betg dapli immunitad envers las veglias tenutas stereotipas rumantschas, ch'els avessan plitost da gidar a surventscher.

“Chantain rumantsch” chantani, jau savess quintar si almain trais exempels, “chantain rumantsch” - gist sco ils babs han chantà la “chara lingua” ed il “pur suveran”. Quai è cultura da confessiun. Confessar la tschantscha sco confessar la cretta, per quietar il cor e la conscienza. Ils babs han confessà onns lur linguatg mamma, e tuttina n’han els betg pudì impedir, che quel perdia adina dapli sia vigur.
La “normalitad” na duvrass naginas confessiuns. Ella para dentant anc lontana. Forsa na vegnin nus mai pli a cuntanscher ella. Malgrà tut la giuventetgna che chanta e fa musica. Rumantscha.